The Animals

**The Animals** (транскрипција: Енималс; понекогаш наведени и како **Animals & Friends** и **Eric Burdon and the Animals**) ― англиска рок-група основана во Њукасл во раните 1960-ти. The Animals биле препознатливи по нивниот блуз-звук и длабокиот глас на пејачот на групата Ерик Брдон, а исто така и по нивниот огромен хит-сингл „The House of the Rising Sun“. Групата била дел од британската инвазија на САД.

The Animals имале чести промени во составот кон средината на 1960-тите, што во 1966 година довело до разделување на оригиналната постава. Брдон составил претежно нова постава на музичари под името Eric Burdon and The Animals; таа група се преселила во Калифорнија и забележала успех како психоделична и прогресивна рок-група, пред да се распадне кон крајот на деценијата. Севкупно, групата имала 10 топ-20 хитови на британската топ-листа за синглови и на американскиот ''Билборд'' Хот 100.

Оригиналната постава со Брдон, Алан Прајс, Час Чендлер, Хилтон Валентајн и Џон Стил се обединиле за еден хуманитарен концерт во Њукасл во 1968 година и во текот на седумдесеттите и осумдесеттите спорадично се собирале и настапувале во различни состави. The Animals биле примени во Куќата на славните на рокенролот во 1994 година.

## Историја

### The Animals (1962–1966)
The Animals биле основани во Њукасл на Тајн во текот на 1962 и 1963 година. Оригиналната постава се состоела од: Брдон (пејач), Прајс (оргули и клавијатури), Хилтон Валентин (гитара), Џон Стил (тапани) и Брајан „Час“ Чендлер (бас).

Првото име на групата било Alan Price Combo, а потоа го смениле своето име во The Animals. Успехот на Animals во нивниот роден град и врската со менаџерот од Yardbirds, Џорџо Гомелски, во 1964 година ги мотивирало да се преселат во Лондон, токму на време за да одиграат важна улога во Британската инвазија на американските музички листи.

The Animals изведувале жестоки преработки на песните од  ритам и блуз репертоарот од музичари како: Џими Рид, Џон Ли Хукер и Нина Симон. Откако потпишале со издавачката куќа Колумбија, тие го објавиле нивниот прв сингл кој бил рок-верзија на песната „Baby Let Me Follow You Down“ (насловена „Baby Let Me Take You Home“).

Во јуни 1964 година бил објавен трансатлантскиот хит „The House of the Rising Sun“. Гласот на Брдон и аранжманот на песната, придружуван со оргулите на Прајс, го создале можеби првиот фолк-рок хит.

Во декември 1964 година, бил објавен филмот на МГМ, *Најди си девојка од факултет (Get Yourself a College Girl)*, во кој себеси се глумеле The Animals. Во филмот The Animals ја пееле песната „Around and Around“ од Чак Бери.

Во мај 1965 година, групата почнала да чувствува внатрешен притисок. Прајс ја напуштил групата поради лични и музички разлики, како и поради стравот од летање додека е на турнеја. Мик Галагер кратко време го заменил на клавијатури до доаѓањето на Дејв Робери.

Кон крајот од 1965 година, групата потпишала нов договор со нивната американска издавачка куќа MGM Records за САД и Канада и се префрлила на Decca Records за остатокот од светот. Тие, исто така, ја прекинаа соработката со Мост и почнале да работат со продуцентот од MGM Records, Том Вилсон, кој им овозможил поголема уметничка слобода. На почетокот од 1966 година, МГМ го објавила компилацискиот албум *The Best of The Animals*, а тој станал нивен најпродаван албум во САД. Во февруари 1966 година, Стил ја напуштил групата. Преработката на песната „Don't Bring Me Down “ од Кинг бил последен хит на групата под името The Animals. Следниот сингл, „See See Rider", бил објавен под името Eric Burdon and The Animals. До септември 1966 година, првобитната постава на групата се распаднала. Нивната последни снимени песни биле објавени на албумот *Animalism* во ноември 1966 година.

### Eric Burdon and The Animals (1966-1968)

Во 1967 година, Ерик Брдон ја продолжил кариерата со изменета постава и ново име на групата, Eric Burdon & The Animals. Со оваа група го снимил албумот *Eric Is Here*, а подоцна истата година го издале албумот *Winds of Change*, на кој доминирала психоделична музика како резултат искуствата кои Брдон ги имал со ЛСД. Албумот содржел неколку популарни песни како: „Paint It Black“, „San Franciscans Nights“ и „Yes I Am Experienced“. Новите „Animals“ имале успех на двете страни од Атлантикот, но албумите *The Twain Shall Meet* (1968) и *Every One of Us* (1968) не го достигнале поранешниот успех на групата. Во Сан Франциско во 1970 година, со албумот *Eric Burdon Declares War,* започнува соработката со фанк-групата „War“. Нивниот сингл „Spill The Wine“ стигнал до топ-5 во САД. Брдон ја продолжил својата кариера во 1974 година со низа проекти под свое име или како „Eric Burdon Band“, но ниту еден од нив не успеал да го врати вниманието на публиката, ниту поддршката од музичките критичари. Исклучок бил повратниот албум на оригиналните „Animals“ од 1976 година, насловен како *Before We Were So Rudely Interrupted*.

### Обединување на оригиналната постава на The Animals
Оригиналната постава на Animals со: Бардон, Прајс, Валентин, Чендлер и Стил се обединила за да настапи на хуманитарен концерт во Њукасл во декември 1968 година и кон крајот на 1975 година се обединиле за повторно снимање. Издале албум во 1977 година под наслов *Before We Were So Rudely Interrupted*.

Сите пет оригинални членови на групата повторно се обединиле во 1983 година за да го снимат албумот *Ark*, а потоа биле на светска концертна турнеја.

Чендлер починал од аневризма во 1996 година, ставајќи крај на можноста за повторно обединување на целосната оригинална постава.

## Дискографија

* *The Animals* (1964; САД) / *The Animals* (1964; ОК)
* *The Animals on Tour* (1965; САД)
* *Animal Tracks* (1965; ОК) / *Animal Tracks* (1965; САД)
* *Animalisms* (1966; ОК) / *Animalization* (1966; САД)
* *Animalism* (1966; САД)

**Како Eric Burdon and the Animals**

* *Eric Is Here* (1967; САД)
* *Winds of Change* (1967)
* *The Twain Shall Meet* (1968)
* *Every One of Us* (1968; САД)
* *Love Is* (1968)

**Како The Animals**

* *Before We Were So Rudely Interrupted* (1977)
* *Ark* (1983)

## Членови

### Оригинални членови

* Ерик Брдон – вокал 
* Хилтон Валентин – гитара, придружен вокал 
* Час Чендлер – бас, вокал 
* Алан Прајс – клавијатури, придружни вокали 
* Џон Стил – тапани 

## Наводи

## Надворешни врски

* Soul of a Man: The Story of Eric Burdon – интервју со Ерик Брдон од јануари 2009 година

Категорија:Музички групи основани во 1962 година
Категорија:Музички групи од Њукасл на Тајн
Категорија:Англиски прогресивен рок групи
Категорија:Англиски квинтети
Категорија:Англиски блуз-рок-групи
Категорија:Британски ритам и блуз музички групи
Категорија:Англиски музички групи